Centres educatius elianers entreguen material al CEIP Ausiàs March de Paiporta
11 de desembre de 2024

El CEIP l'Olivera i el Verge del Carmen de l'Eliana han dut a terme una campanya de recollida de material escolar per a les escoles de les localitats afectades per la DANA, amb l'objectiu de poder ajudar a tornar a les aules, de la millor manera possible, a tots els xiquets i xiquetes d'aqueixes escoles.

Aquesta setmana, professorat i alumnat elianer ha fet lliurament de material al CEIP Ausiàs March de Paiporta, que ha reobert recentment després de la DANA i que s'ha mostrat molt agraït per l'ajuda rebuda. La gran resposta de les famílies elianeres ha permés recollir material escolar bàsic com a llapis, retoladors, plastilina, pintures, motxilles, jocs o llibres, tant per a infantil com per a primària.

Així mateix, l'AMPA de l'IES l'Eliana també ha participat prestant maquinària de neteja al mateix centre. Per part seua, el repartiment es va realitzar en furgonetes municipals.